stanford-oval/wikipedia huggingface dataset:
האספה המחוקקת של אודישה
היסטוריה

האספה המחוקקת של אודישה הוקמה ב-1937, לאחר שב-1935 חוקק הפרלמנט הבריטי את חוק ממשלת הודו, 1935 שהורה על הקמת מחוז אוריסה כמחוז נפרד בהודו הבריטית וקבע את הקבמת האספות המחוקקות בה. האספה המחוקקת של אוריסה נקבעה כבת 60 חברים, שחולקו לייצוג לפי קבוצות אוכלוסייה: 44 כלליים (הינדואים) שמהם 6 הוקצו לקאסטות נמוכות, 5 לאזורים לא מפותחים ושבטים, 4 למוסלמים, 1 לנוצרים הודים, 1 למייצגי מסחר, תעשייה, מכרות, ונוטעים, 2 לבעלי אדמות, 1 למייצגי ארגוני עבודים ושניים שמורים לנשים. והבחירות הראשונות לאספה נערכו בינואר 1937. תקופת הכהונה של האספה נקבעה לחמש שנים, אך עקב מלחמת העולם השנייה נדחו הבחירות ולא התקיימו עד אפריל 1946.
בעקבות עצמאות הודו, אוחדו ב-1 בינואר 1948 24 מדינות נסיכותיות עם אוריסה, והוקם גוף בשם האספה המחוקקת של מדינות אוריסה כאספה מחוקקת עבורן. באספה היו 36 חברים, 31 מהם שמונו כמייצגי המדינות השונות וחמש בעלי מעמד רשמי אחר - ראש ממשלת אוריסה, שלושה שרי הממשלה והנציב הכללי והקצין המיוחד שמונו להם. ובאוגוסט 1949 אוחדו שני האזורים באופן מלא ושתי האספות המחוקקות אוחדו לאספה אחת בת 91 חברים.
לקראת הבחירות הראשונות לאספה ב-1951 נקבע גודלה ל-140 חברים.
האספה השנייה, שנבחרה ב-1957, התפזרה בפברואר 1961, כשנה קודם סיום כהונתה, ובעקבות כך נערכו בה בחירות ביוני 1961, כשהיא הופכה לאספה המחוקקת השנייה לאחר האספה המחוקקת של קרלה שמקיימת בחירות בנפרד מהבחירות ללוק סבהה. לעומת זאת, כשתקופת כהונתה עמדה לפוג ביוני 1966, האריך הפרלמנט ההודי את כהונתה בחצי שנה תחת חוק מיוחד על מנת לקיים בחירות במקביל לבחירות ללוק סבהה ב-1967.
לקראת הבחירות לאספה המחוקקת השישית ב-1974 הוגדלה האספה ל-147 חברים.
בספטמבר 2018 העבירה האספה חוק ברוב הדרוש בן שני שלישים להקמת מועצה מחוקקת, דבר שיהפוך את האספה לבית תחתון. ההחלטה לא קודמה בידי הפרלמנט ההודי, שאישורו נדרש אף הוא.
משכן

בימי הודו הבריטית הייתה בירת אוריסה בקוטק (אנ') ובה הייתה האספה ממוקמת. בספטמבר 1948 החליטה האספה להעביר את הבירה לבובנשוואר, והאספה עברה לשם. הקמת מבנה חדש לאספה תמה בפברואר 1961. בעקבות התפזרות האספה באותו הזמן, המבנה נכנס לשימוש רק לאחר הבחירות ביוני אותה שנה.
הרכב נוכחי

ההרכב הנוכחי של האספה המחוקקת של אודישה היא האספה המחוקקת ה-17, שנבחרה ב-2024. בהרכב שולטת מפלגת העם ההודית, המחזיקה ב־79 מושבים ותומכים בה שני עצמאים. מפלגת ביג'ו ג'נטה דאל, המחזיקה ב-51 מושבים היא מפלגת האופוזיציה הרשמית, והקונגרס הלאומי ההודי (14) והמפלגה הקומוניסטית של הודו (מרקסיסטית) (1) נמצות אף הן באופוזיציה.
האספה בוחרת את 10 נציגי אודישה ברג'יה סבהה.
הערות שוליים

↑  Government of India Act 1935, Part III: The Governors’ Provinces, Chapter III: The Provincial Legislature, באתר ויקיטקסט
↑  Government of India Act 1935, Fifth Schedule (עמ' 262)
1 2 3  Brief History of Odisha Legislative Assembly, Bhubaneswar: Odisha Legislative Assembly, 2020
1 2  G. C. Malhotra, Cabinet Responsibility to Legislature: Motions of Confidence and No-confidence in Lok Sabha and State Legislatures, Lok Sabha Secretariat, 2004, עמ' 693, ISBN 978-81-200-0400-9
↑  The Orissa Legilative Assembly (Extension of Duration) Act, 1966
↑  Odisha assembly passes resolution for Vidhan Parishad, Times of India, ‏6 בספטמבר 2018
↑  Centre yet to receive Odisha’s resolution on legislative council, The New Indian Exspress, ‏11 בפברואר 2022
| --- | --- |
בקרת זהויות :  NLI: 987007266137805171  LCCN: n81054396  VIAF: 124343721   WorldCat (עם VIAF): 124343721
מיירה ברקינרידג' (ספר)

| --- | --- |

 מידע כללי
 מאת:  גור וידאל 
 שפת המקור:  אנגלית 
 סוגה:  רומן, סאטירה
 מקום התרחשות:  ארצות הברית 
 הוצאה
 הוצאה:  Little, Brown
 תאריך הוצאה:  פברואר 1968 
 סדרה
 ספר קודם:  Washington, D.C. 
 הספר הבא:  מיירון
 
מיירה ברקינרידג' (באנגלית: Myra Breckinridge) הוא רומן סאטירי מאת גור וידאל משנת 1968, הכתוב כיומן. המבקר דניס אלטמן תיאר אותו כ"חלק מרכזי ממתקפה תרבותית על נורמות של מגדר ומיניות, אשר סחפה את העולם המערבי בסוף שנות ה-60 ובשנות ה-70 המוקדמות". התמות המרכזיות בספר הן פמיניזם, טרנסקסואליות, ביטויים של גבריות ושל הפטריארכיה בחברה האמריקאית, וסטיות מיניות, המוצגים במתכונת של קאמפ. הספר הוא הרומן הראשון בו הדמות הראשית עוברת ניתוח לשינוי מין. העלילה מתרחשת בהוליווד של שנות ה-60, ונותנת הצצה למזימות ולהתרחשויות של תעשיית הקולנוע.
הספר היה שנוי במחלוקת בשל תכניו הבוטים; המבקרים השמרנים יותר של התקופה ביטלו אותו כפורנוגרפי, בעוד קהל הקוראים מיד הפך אותו לרב-מכר עולמי. מאז, "מיירה ברקינרידג'" נחשב לקלאסיקה בחוגים מסוימים, ונכלל בספר "הקאנון המערבי" של מבקר הספרות הרולד בלום. וידאל כינה את "מיירה" האהוב מבין ספריו, ואף כתב לו ספר המשך, "מיירון", ב-1974.
ב-1970, הספר עובד לסרט קולנוע באותו השם, אשר זכה לבוז אוניברסלי מצופים ומבקרים. וידאל עצמו התנער מכל קשר לסרט, וכינה אותו "בדיחה נוראית".
בויד מקדונל טען שהוא הקים את המגזין הפורנוגרפי S.T.H. בעקבות הספר.
תקציר העלילה

מיירה ברקינרידג' היא אישה צעירה ומושכת בת 27, היורשת את חלקו של בעלה המנוח מיירון ב"אקדמיה לשחקנים ושחקניות צעירות ושאפתניות", בשותפות עם דודו של מיירון, באק לונר. לונר הוא שחקן מערבונים בעל אופי צבעוני. הנרטיב של מיירה מתחיל בכך שהיא מתארת את עצמה כ"אישה שלא תהיה בבעלותו של אף גבר" וכבעלת מראה דומה לכוכבות הזוהר של תור הזהב ההוליוודי. באופן כללי, מיירה די אובססיבית לקולנוע ההוליוודי של שנות ה-40, ומצהירה שהספרות מתה, ושהסרטים האלו הם פאר היצירה, ואולי רק אמנות הפרסומות המתפתחת בזמנה תעלה עליהם. היא מביעה שאט נפש מבאק, המנסה להתחיל איתה ללא הרף, למרות הפרשי הגילאים והקשר המשפחתי ביניהם, ומספרת שהוא כבר לא כמו שהיה בצעירותו בסרטים, אלא הפך ל"זקן ומעורר בחילה". המחלוקות בין השניים גוברות כאשר באק מתאר את מיירון כהומו, ורומז שהוא התאבד, ושוכר שירותי בלש פרטי כדי למצוא פגם בירושה לנשל את מיירה מחלקה באקדמיה למשחק.
במהלך הסיפור מתגלות שלוש משימותיה של מיירה: הראשונה הוא פילוסופית—היא מבקשת להבנות מחדש את המושג "מגדר", ולמגר "כל זכר לגבריות מסורתית בגזע האנושי" ולהפוך את האנושות לפולימורפית. השנייה היא סנטימנטלית—היא רוצה להשלים את הספר שהתחיל מיירון על עבודתו של מבקר הקולנוע פארקר טיילר, עבודה שמשמשת כעדשה לעולם עבור מיירה, ואותה היא מצטטת ללא הרף. השלישית היא פרטקטית—היא מנסה לשמר את ירושתה.
מיירה מלמדת באקדמיה שיעורים קבועים (יציבה ואמפתיה), אך מטרתה האמיתית היא ללמד צעירים עם שאיפות קולנועיות מה זה להיות גבר בעידן דומיננטיות נשית. מיירה בוחרת בתור הקורבן הראשון שלה את אחד "החתיכים" של האקדמיה, בחור סטרייט בשם ראסטי גודובסקי, ומבקשת להרחיקו מחברתו היפה מרי-אן פרינגל. היא מביאה את ראסטי למרפאת האקדמיה, שם היא מתעללת בו מילולית, וקושרת אותו למיטת הבדיקות. היא אונסת אותו אנאלית עם דילדו. היא מצהירה כי "להיות גבר בחברה שמנוהלת על ידי מכונות זה להיות מיותר, נספח רך לכל מה שיעיל וקשיח". היא מאמינה שלא נותר לגברים מסורתיים כל תפקיד, מכיוון שאין צורך במאבק פיזי כדי להתקיים או להתרבות.
מיירה רוצה להתנקם בגברים על התייחסותם לנשים, אך מסתבר שרודי נהנה מהשפלתו, ואכן עוזב את מרי-אן.
מאוחר יותר, מיירה נפצעת בתאונת דרכים—והסיפור מתהפך. מתברר שמיירה היא-היא מיירון, ושכחלק ממעברה המגדרי אף ביצעה ניתוחים לשינוי מין. כתוצאה מהתאונה, היא נאלצת להסיר את השתלים בחזה וגם מפסיקה לקחת הורמונים, ופתאום הגוף שלה מתחיל להיראות שוב זכרי. מיירה מחליטה לחזור להיות מיירון. עכשיו, כזכר סריס, מיירון מחליט להתמסד ביחסים עם מרי-אן.
עלילות משנה בספר סובבות בדס"מ וסטיות מיניות, צריכת סמים, וכן המערבולת של תעשיות המוזיקה והקולנוע.
הערות שוליים

↑  Altman, Dennis. Gore Vidal's America. Cambridge, UK: Polity Press, 2005. p. 132.
↑  Miller, Edmund. "Vidal, Gore (1925–2012)". glbtq.com. אורכב מ-המקור ב-2015-01-14. נבדק ב-2017-01-05.
↑  Bloom, Harold. The Western Canon: The Books and School of the Ages. New York: Harcourt Brace, 1994. P. 534.
↑  Summers, Claude J. (1 באוגוסט 2012). "In Memoriam: Gore Vidal (1925–2012)". glbtq.com. אורכב מ-המקור ב-2015-02-07. נבדק ב-2017-01-05. {{cite web}}:  (עזרה)
↑  Hadleigh, Boze (2001). The Lavender Screen: The Gay and Lesbian Films : Their Stars, Makers, Characters, and Critics. Citadel Press. p. 108. ISBN 0-8065-2199-6.
↑  "Cinema: Some Sort of Nadir". Time magazine. 6 ביולי 1970. {{cite web}}:  (עזרה)
↑  Hoberman, J.; Rosenbaum, Jonathan (1991). Midnight Movies. Da Capo Press. p. 268. ISBN 0-306-80433-6.
↑  Castiglia, Christopher; Reed, Christopher (2011). "Queer Theory is Burning: Sexual Revolution and Traumatic Unremembering". If Memory Serves: Gay Men, AIDS, and the Promise of the Queer Past. University of Minnesota Press. pp. 172–172. ISBN 9780816676101.
שרון וכסלר

| --- | --- |

 לידה:  17 בינואר 1970 (בת 55) ירושלים, ישראל 
 מדינה:  ישראל ישראל
 השכלה:  אוניברסיטת תל אביב האוניברסיטה העברית
 תקופת הפעילות:  מ-1993
 מעסיק:  כאן חדשות
 מספר צאצאים:  5 
 קישורים חיצוניים
 פייסבוק:  sharonweather.co.il
 www.sharonweather.co.il
 
שרון וכסלר (נולדה ב-17 בינואר 1970) היא חזאית ואשת תקשורת ישראלית.
ביוגרפיה

וכסלר נולדה וגדלה בירושלים. אביה הוא פרופ' מנחם רון וכסלר, מומחה לכירורגיה פלסטית במרכז הרפואי הדסה. דודה היה עוזי וכסלר.
וכסלר למדה בבית הספר התיכון בויאר. היא בעלת תואר שני בחינוך מן האוניברסיטה העברית בירושלים, ובשנת 2016 החלה ללמוד לימודי אוצרות באוניברסיטת תל אביב.
משנת 1993 עד סגירת רשות השידור הגישה וכסלר את תחזית מזג האוויר במהדורת מבט של הערוץ הראשון בטלוויזיה הישראלית. בשנים 2003–2008 שימשה חזאית בתוכניתו של רפי רשף "נכון להבוקר", ששודרה בגלי צה"ל, ואף השתתפה בפינה יומית עם הכתב מנחם הורוביץ. וכסלר אף נמנתה למשך כמה חודשים עם צוות מגישי התוכנית הלילית "כל היום", ששודרה ברשת ב' של קול ישראל.
ב-2008 השתתפה בעונה הרביעית של תוכנית הטלוויזיה "רוקדים עם כוכבים", ששודרה אז בערוץ 2, וסיימה במקום הרביעי.
מאז עליית תאגיד השידור הישראלי "כאן" לאוויר במאי 2017, היא מגישה את תחזית מזג האוויר במהדורות המרכזיות. נוסף על כך הגישה עם אורי לוי את התוכנית "מבט לאחור", ומאז פסק שידורה היא מגישה עם לוי את התוכנית "שרון ואורי". מפעם לפעם היא משמשת גם מגישה מחליפה ב"חדשות הלילה".
בנובמבר 2021 החלה להגיש את תוכנית הרדיו "כאן בסביבה" בכאן ב', גם כן לצידו של אורי לוי.
חיים אישיים

וכסלר מתגוררת בהר אדר, נשואה לעורך הדין ינון סרטל, ולזוג חמישה ילדים.
הערות שוליים

↑  אורית זימר, רפי רשף יעשה קידוש, מקור ראשון. תקציר הכתבה מתוך nrg יהדות, 21 באפריל 2005
↑  התפרסם כפרקליטו של מוריס טלנסקי
חוברט פלינק

| --- | --- |

 לידה:  25 בינואר 1615 קלווה, הרפובליקה הפדרלית של גרמניה 
 פטירה:  2 בפברואר 1660 (בגיל 45) אמסטרדם 
 שם לידה:  Govert Teuniszoon Flinck 
 תקופת הפעילות:  1636–1660 (כ־24 שנים) 
 תחום יצירה:  ציור 
 זרם באמנות:  תור הזהב של הולנד 
 הושפע על ידי:  רמברנדט 
 יצירות ידועות:  Girl by a High Chair, Portrait of a man, Portrait of a 44-year-old man 
 צאצאים:  Nicolaes Anthoni Flinck 
 
חוברט (או חובארט) טיוניסזון פלינק (בהולנדית: Govert, או Govaert Teuniszoon Flinc;‏ 25 בינואר 1615 – 2 בפברואר 1660) היה צייר הולנדי מתקופת תור הזהב של הולנד.
ביוגרפיה

פלינק נולד בעיר קלווה, בירת דוכסות קלווה, שהייתה באותה עת תחת שליטת הרפובליקה ההולנדית המאוחדת. אביו ייעד אותו לעסוק במסחר במשי, אך בשל תשוקתו לציור ולרישום, נשלח ללייוורדן, שם התגורר בביתו של לאמברט יעקובזון, מנוניטי שהיה מוכר יותר כדרשן נודד מאשר כצייר.
בליוורדן פגש פלינק את יעקב באקר, וחברותו עם אמן צעיר נוסף חיזקה את החלטתו להקדיש את חייו לציור. שכניו של יעקובזון היו בני משפחת ואן איילנבורג, שאחד מהם, רומברטוס ואן איילנבורג, היה אביה של ססקיה, אשתו של רמברנדט. בני משפחה אחרים חיו באמסטרדם ועסקו באמנות, מקצועית או חובבנית. תלמידיו של יעקובזון, וביניהם פלינק, נחשפו לסגנונו של רמברנדט באמצעות קשריהם עם משפחת ואן איילנבורג. כאשר הגיע הצייר וההיסטוריון יואכים פון זנדרארט להולנד בשנת 1637, היה פלינק מוכר כבר כאחד מתלמידיו המובילים של רמברנדט, והתגורר בביתו של סוחר האמנות הנדריק ואן איילנבורג באמסטרדם.
בין השנים 1636 ל-1648 עבד פלינק בהשפעת סגנונו של רמברנדט. בתקופה זו החל לצייר על נייר כחול, טכניקה שאימץ לצד חבריו יעקב באקר ויעקב ואן לו. עם זאת, כמחפש אחר מוניטין כצייר היסטורי, הושפע מהסגנון הדינמי של פטר פאול רובנס, דבר שהוביל להזמנות רבות לציורים רשמיים ודיפלומטיים. קשריו עם קלווה הפכו למשמעותיים יותר עם הזמן, והוא התקבל בחצרו של פרידריך וילהלם, הנסיך הבוחר מברנדנבורג, אשר שלט בדוכסות קלווה ונשא לאישה בשנת 1646 את לואיזה הנרייטה מהולנד. כמו כן, זכה לפטרונותו של יוהאן מאוריץ ואן נסאו-זיגן, שמונה לסטאדהאודר של קלווה בשנת 1649.
בשנת 1652 הפך פלינק לאזרח אמסטרדם, ובשנת 1656 נישא ליורשת העשירה סופי ואן דר הובן, בתו של אחד ממנהלי חברת הודו המזרחית ההולנדית. פלינק היה דמות מוכרת בקרב האליטה הפטריקית של העיר, אשר כללה את האחים קורנליס ואנדריס דה חראף (אנ'), האלדרמן יאן סיקס, המשורר יוסט ואן דן פונדל והגזבר יוהנס אייטן בוגארד. ביתו, אשר היה מלא ביציקות קלאסיות, תלבושות ואוסף תחריטים נרחב, אירח לעיתים קרובות את יוהאן מאוריץ. פלינק נפטר באמסטרדם ב-2 בפברואר 1660.
יצירות

יצירתו המוקדמת ביותר של פלינק היא דיוקן של אישה משנת 1636, המוצג בגלריה בבראונשווייג. יצירתו הראשונה בנושא מקראי היא "יצחק מברך את יעקב" (1638), המוצגת ברייקסמוזיאום שבאמסטרדם. שתי יצירות אלה מציגות השפעה מובהקת של רמברנדט, הן בעוצמת הביצוע והן בחמימות גוני העור. ציורים נוספים בסגנון זה כוללים את "ארבעה שומרי אזרח" (1642) ו"שנים-עשר מוסקטרים עם נשיאם היושב בכורסה" (1648), המוצגים בבית העירייה של אמסטרדם. יצירתו המרשימה ביותר בז'אנר זה היא "שלום מינסטר" ברייקסמוזיאום, ציור הכולל 19 דמויות בגודל טבעי בעלות הבעות מלאות חיים וצבעים ברוח רמברנדט.
תקופתו המאוחרת של פלינק מתאפיינת בציורים בעלי קומפוזיציה מורכבת יותר, אך עם זאת לוקים לעיתים בצבעוניות צעקנית ובביצוע רדוד, כפי שניתן לראות ב"מרקוס קוריוס דנטאטוס דוחה את מתנות הסאמניטים" ו"שלמה מקבל את החוכמה", השוכנים בארמון המלכותי של אמסטרדם שעל ככיכר דאם.
כרונולוגיית יצירותיו כוללת גם את "הזקן האפור" (1639) בדרזדן, "קשת צעיר" (1640) באוסף וולאס, "נערה" (1641) בלובר, דיוקן זוגי (1646) ברוטרדם ודיוקן אישה (1651) בברלין.
בנובמבר 1659 הוזמן פלינק לצייר סדרת 12 ציורים עבור עיריית אמסטרדם, אשר נועדו להציג ארבע דמויות הרואיות (דוד, שמשון, מניאוס קוריוס דנטאטוס והורציוס קוקלס) וכן סצנות מההיסטוריה של הבטאווים והרומאים. הוא לא הספיק להשלים את ההזמנה, ורק הסקיצות נותרו בידיו. לאחר מותו, הוזמן רמברנדט להשלים את אחת מהיצירות והפיק את "קונספירציית קלאודיוס ציוויליס", אך יצירה זו נדחתה על ידי הרשויות.
גלריית יצירות

דיוקנו של פטר דה חראף
דיוקן של סוזנה ואן בארל (1655)
רמברנדט כרועה עם מטה וחליל
נוף עם אובליסק. נחשב בטעות היסטורית כיצירה של רמברנדט. הוא נגנב בשנת 1990 ממוזיאון איזבלה סטיוארט גרדנר. בוסטון.
פלוגת המיליציה של מחוז XVIII בפיקודו של קפטן אלברט בס (1645) (רייקסמוזיאום, אמסטרדם)
מלאכים מכריזים על הולדת ישו לרועים (1639), הלובר
דיוקן קורנליס ביקר (1654)
הערות שוליים

1 2 3  Chisholm 1911, p. 519.
↑  Chisholm 1911, pp. 519–520.
1 2 3 4  Chisholm 1911, p. 520.
| --- | --- |
בקרת זהויות :  NLI: 987007427510305171  PLWABN: 9810583704705606  BNE: XX1541768  BnF: cb14959709h (data)  BPN: 47701303  GND: 123380103  ICCU: BVEV107465  ISNI: 0000 0000 8109 1899  KulturNav: b0f8c838-ec37-432d-b13d-c972193e65e6  LCCN: nr2001015472  MusicBrainz: dd2bb8d4-825b-44a6-b83a-09a72f7d79be  NGV: 5092  NKC: mzk2009510448  NTA: 07047916X  RKD: 28322  SNAC: w6sc1p7j  SUDOC: 069037930  TePapa: 32127  ULAN: 500026249  VcBA: 495/216425  VIAF: 29801997   WorldCat (עם VIAF): 29801997 
יצחק מברך את יעקב, ציור מעשה ידי פלינק
CISSP

לוגו התכנית
CISSP (ראשי תיבות באנגלית של: Certified Information Systems Security Professional, תרגום: מוסמך אבטחת מערכות מידע מקצועי) היא תעודת הסמכה פרטית באבטחת מידע הניתנת על ידי ISC)²) (אנ'), הקונסורציום הבינלאומי להסמכות באבטחת מערכות מידע.
נכון לינואר 2022 יש בעולם 152,632 מחזיקי תעודת CISSP, ‏94,320 מתוכם בארצות הברית ו־414 בישראל.
ב־14 ביוני 2004, נכנס CISSP לתקן ANSI ISO/IEC 17024:2003. ואושרה רשמית על ידי מחלקת ההגנה האמריקאית (ה-DoD). ה-CISSP אומצה כנקודת מוצא עבור תוכנית ISSEP של הסוכנות לביטחון לאומי.
במאי 2020 הכיר מרכז המידע הלאומי להכרה אקדמית בבריטניה (UK NARIC) במחזיקי ההסמכה כמקבילים לרמה 7, שהיא הרמה המקבילה לתואר שני (Master Degree). הכרה זו חשובה והופכת להיות מקובלת באיחוד האירופי גם כן. קיימים מגעים להכרה דומה גם בישראל, דרך מערך הסייבר הלאומי.
יתרונות החברות בקונסורציום - ²(ISC)

חברות בקונסורציום יכולה לאפשר קורסים מקצועיים ללא תשלום, הנחות והטבות לכנסי אבטחת מידע ובתי עסק, רכישת ספרי לימוד מקצועיים של הקונסורציום ועוד.
הבהרות בדבר מעמד ודרישות קבלת ההסמכה

מעבר בחינת ההסמכה לבדו אינו הופך את המועמד להסמכה למוסמך מיידית. מועמד שעבר את בחינת ההסמכה אינו רשאי להציג עצמו כמוסמך CISSP. מי שעבר את הבחינה נדרש להוכיח 5 שנות ניסיון מקצועיות מצטברות בהיקף משרה מלאה (ע"פ דרישות הקונסורציום) בתחום אבטחת המידע/הגנת סייבר בטרם קבלת תעודת ההסמכה וזאת רק לאחר שצלח את מבחן ההסמכה. תארים אקדמיים מסוימים בתחום או תעודת הסמכה מוכרת (מתוך רשימת מאושרות) מהוות אישור בעבור שנת ניסיון אחת בלבד ומכאן שבצירופם יידרש המועמד להציג רק 4 שנות ניסיון במקרים מסוימים ע"פ שיקול דעתו הבלעדי של הקונסורציום.
את תעודת ההסמכה ניתן לקבל בשתי דרכים בלבד:
על ידי המלצה ממחזיק תעודת CISSP המאשרת את הניסיון הרלוונטי.
על ידי המלצה מנציג ועדת אשרורים מקצועית מטעם הקונסורציום (תהליך ארוך ומדויק יותר) תוך הצגת מסמכי הוכחת ניסיון רלוונטי, תהליך קבלת ההסמכה מכונה Endorsement באנגלית ואורכו עומד על בין שבועיים ל-90 יום. גם אם המועמד בחר לבחור בהמלצה ממחזיק תעודת CISSP ייתכן והוא יידרש לעבור ועדה מקצועית כחלק מתהליך ביקורת פנימית ואימות מקצועי הנערך כל העת על ידי הקונסורציום למחזיקי התעודות והמועמדים לקבלת תעודות ההסמכה.
מחזיקי תעודת ההסמכה מחויבים לקוד האתי של הקונסורציום בכל עת המורכב מ-4 סעיפים עיקריים ותוכנם: אבטחת ביטחון הציבור ואמון הציבור, חוקיות, הוגנות, יושרה, כבוד הדדי וכנות, מקצועיות חסרת פשרות, קידום והגנה על המקצוע. שכן החזקת ההסמכה היא זכות מחייבת.
רק לאחר השלמת מעבר הבחינה, השלמת תהליך ה-Endorsement וחתימה על הקוד האתי, יוכל המועמד להסמכה להציג את עצמו כמוסמך CISSP.
במדינות רבות בעולם, ההסמכה מקבילה לתואר שני ומהווה סטנדרט זהב לכשירות למקצוע אבטחת המידע או הגנת הסייבר. באירופה למשל, על פי דירוג מסגרת הכשירות המקצועית האירופאית (EQF), ההסמכה מקבילה בפועל לתואר שני מתקדם בדרגה 7 מתוך 8 הדרגות המקסימליות האפשריות וכך גם באנגליה, שם נהוג דירוג RQF, במאי 2020 - הקונסורציום שחרר הודעה רשמית בנושא זה. בישראל המצב מעט שונה, ייתכן שבהשפעת הכשרות שמבוצעות במסגרת השירות הצבאי.
מבנה המבחן והשוואה מול מבחני הסמכה אחרים

מבחן ה-CISSP הוא מבחן אדפטיבי ממוחשב (CAT), מורכב מ-100–150 שאלות, ומבוסס על 8 תחומי ה-CBK עליהם ייבחן המועמד בקפידה ובהם המועמד להסמכה חייב להוכיח בקיאות בחומר, ניתוח עסקי, יישום פרקטי וכן ראייה אסטרטגית (בכל אחד ואחד בלמעלה מ-300 הנושאים שנבדקים במבחן לאורכם ורוחבם של 8 תחומים), למועמד יעמדו 3 שעות בלבד לצלוח את המבחן בהצלחה, ועליו לעבור את המבחן בציון 700 לפחות מתוך 1000.
מבחן ה-CISSP מוכר בכינויו: "Mile wide and an Inch deep", בתרגום ישיר לעברית, "רחב כמייל ועמוק כאינץ' ". הכוונה בביטוי זה היא שהמבחן כולל הרבה נושאים אך לא נכנס לפירוט מעמיק יתר על המידה בכל נושא. המבחן נחשב לאחד המבחנים המאתגרים מבין כלל מבחני הסמכות ה-IT/ICT ו-Cybersecurity הקיימים בשוק כגון: RHCSA ,CCNP, MCSE, CISM, CISA, CEH, GSEC, CCISO, OSCP.
מחיר הבחינה

מחיר הבחינה בפברואר 2020 עמד על 699$ דולר, כ-2400 ש"ח.
הצהרה בדבר זכאות להסמכה

על המועמד למבחן ההסמכה לענות על 4 שאלות זכאות להסמכה בטרם הבחינה בהתאם לדרישות בדיקות הרקע של הקונסורציום.
מועמד בעל רישום פלילי אינו רשאי להיבחן או להחזיק בהסמכות הקונסורציום.
תוכן ההסמכה

תוכנית הלימודים לקראת CISSP מכסה מגוון נושאים של אבטחת מידע. הבחינה מבוססת על גוף הידע המשותף CBK (ראשי תיבות של Common Body of Knowledge) שמוגדר על ידי ISC)²). "ה-CBK הוא טקסונומיה – אוסף של נושאים רלוונטיים למומחי אבטחת מידע ברחבי העולם. CBK קובע מסגרת משותפת של מונחי אבטחת מידע, ועקרונות המאפשרים לאנשי מקצוע בתחום אבטחת המידע ברחבי העולם לדון, ולפתור נושאים הנוגעים למקצוע עם הבנה משותפת."
מ-15 באפריל 2018, CISSP תוכנית הלימודים כוללת את הנושאים הבאים:
אבטחה וניהול סיכונים
אבטחת נכסים
תכנון והנדסת אבטחה
תקשורת ואבטחת רשת
ניהול זהויות וגישה (IAM)
הערכת אבטחה ובדיקות
פעולות אבטחה
אבטחת תוכנה ופיתוח
הכנה למבחן

מבחן ה-CISSP מקיף תחומי ידע רבים ועל כן נדרשת הכנה משמעותית אליו. ניתן להתכונן אליו במגוון דרכים, קורסי הכנה מקצועיים במכללות מורשות ובעלות אישור מיוחד להכנה למבחן מטעם הקונסורציום, ספרי לימוד רשמיים מטעם הקונוסורציום, קייטנת לימוד - Bootcamp, הדרכת און-ליין, הדרכה פרטית, כיתות הדרכה ייחודיות ועוד.
דרישות חידוש הסמכה

ההסמכה תקפה לשלוש שנים בלבד אך ניתן לחדשה לשלוש שנים נוספות בהינתן עמידה בדרישות הבאות:
תשלום דמי חבר במשך כל שנה במהלך כל שלוש השנים לתוקפה של ההסמכה.
צבירת נקודות (שעות) המשך השכלה מקצועיות בהתאם לדרישות הסף (CPE).
ניתן לחדש את ההסמכה גם על ידי מעבר בחינה סמוך לתאריך תום 3 השנים לתוקפה של ההסמכה אך גישה זו לחלוטין אינה מומלצת ממספר סיבות:
עולה הרבה יותר
מצריך משאבי זמן רבים יותר
הבחינה אינה מבטיחה את צליחתה בצורה אוטומטית
התמחויות לאחר CISSP

מחזיק תעודת הסמכת CISSP במצב מקצועי טוב (Good Standing) כפי שמוגדר על ידי קונסורציום הוא מי שעמד בכל החובות והזכויות שלו באשר להחזקת תעודת ההסמכה CISSP, והוא יכול לבחור להמשיך ולהתקדם לעבר תעודת הסמכה התמחות מיוחדת
CISSP Concentration, נכון לשנת 2020, ההתמחויות כלל אינן מוכרות בישראל, ולרוב[דרוש מקור] אינו מסייע למי שעובד בשוק המקומי בלבד ואינו עובד בחברות בינלאומיות או מול גורמים בינלאומיים הדורשים התמחות CISSP. לעיתים, בעבור פרויקטים מיוחדים, נדרשת תעודת הסמכה מיוחדת המכונה הסמכת עילית, מספר המחזיקים בהם בספירה כלל עולמית הוא 4,497, נכון לינואר 2020.
ההתמחויות הן:
מוסמך הנדסת אבטחת מערכות מידע מקצועי ,CISSP-ISSEP.
מוסמך ארכיטקטורת אבטחת מערכות מידע מקצועי ,CISSP-ISSAP.
מוסמך ניהול אבטחת מערכות מידע מקצועי, CISSP-ISSMP.
על המועמד להתמחות המיוחדת לעבור מבחן הסמכה ייחודי בהתאם ל-CBK של ההתמחות המבוקשת, ועליו להוכיח 2 שנות ניסיון רלוונטיות להתמחות בלבד ולהשלים תהליך Endorsement מקוצר, כמו כן, על המועמד לחדש את תעודת ההתמחות על ידי צבירת נקודות (שעות) המשך השכלה מקצועית בהתאם לדרישות הסף (CPE) הרלוונטיות לתחום ההתמחות שלו בלבד (הנדסת אבטחת מידע, ארכיטקטורת אבטחת מידע, ניהול אבטחת מידע).
משנת 2019 אין צורך בתשלום דמי חבר נוספים בעבור החזקת תעודה נוספת של הקונסוצוריום.
בעוד שתעודת ההסמכה CISSP מאשרת 5 שנות ניסיון מקצועי, תעודת התמחות מאשרת 7 שנות ניסיון מקצועי, 5 כלליות ו-2 נוספות הרלוונטיות להתמחות בלבד.
מחזיק תעודת ההסמכה CISSP במצב טוב אינו מוגבל להתמחות אחת בלבד, ומעטים האנשים שהצליחו לצלוח 3 מבחני התמחות. לרוב מבוצעת התמחות אחת ספציפית - תחום בו המועמד מצטיין במיוחד - הנדסה, ארכטיקטורה או ניהול.
מחיר מבחן התמחות בפברואר 2020 עמד על 599$ דולר, כ־2,055 ש"ח
תעודות הסמכה אחרות של הקונסורציום

הקונסורציום מציע אפשרויות הסמכה גם לאלו שלא צברו 5 שנות ניסיון מקצועיות מצטברות בתחום אבטחת המידע/הגנת הסייבר. קיימות הסמכות כגון SSCP או מסלולי עמית להסמכה - מעמד מיוחד שניתן למי שצולח מבחן הסמכה ואינו בעל הניסיון הנדרש לקבלת ההסמכה,.מעמד זה מאפשר למועמד להסמכה לצבור את הניסיון הרלוונטי ואז לבצע Endorsement, כמו כן, הקונסוצוריום מציע אפשרויות העשרה נוספות להתמחות במגוון תחומים נוספים כגון הסמכות בתחום הענן, המגזר הרפואי, תכנות ועוד. כל זאת בהתאם ל-CBK של תחומים אלה ובכפוף לעמידה בזכויות ובחובות של הקונסורציום, לרבות תשלום דמי חבר פעם בשנה והמשך השכלה מקצועית.
הערות שוליים

↑  "Member Counts". (ISC)². נבדק ב-1 ינו' 2021. {{cite web}}:  (עזרה)
↑  ANSI Accreditation Services - International Information Systems Security Certification Consortium, Inc. (ISC)2, ansica.org (ארכיון)
↑  "(ISC)² CISSP Security Credential Earns ISO/IEC 17024 Re-accreditation from ANSI" (הודעה לעיתונות). Palm Harbor, FL: (ISC)². 26 בספטמבר 2005. אורכב מ-המקור ב-2 במרץ 2010. נבדק ב-25 באוקטובר 2021. {{cite press release}}:  (עזרה)
↑  "DoD 8570.01-M Information Assurance Workforce Improvement Program" (PDF). מחלקת ההגנה של ארצות הברית. 24 בינואר 2012. נבדק ב-12 באפריל 2012. {{cite web}}:  (עזרה)
↑  "NSA Partners With (ISC)² To Create New InfoSec Certification". 27 בפברואר 2003. אורכב מ-המקור ב-29 בספטמבר 2011. נבדק ב-3 בדצמבר 2008. {{cite web}}:  (עזרה)(הקישור אינו פעיל, 19.2.2020)
↑  Why Join (ISC)² | Benefits of Membership, www.isc2.org
↑  CISSP Experience Requirements, www.isc2.org
↑  Code of Ethics | Complaint Procedures | Committee Members, www.isc2.org
↑  European Qualifications Framework
↑  National qualifications frameworks in the United Kingdom
↑  (ISC)² CISSP Certification Now Comparable to Masters Degree Standard, www.isc2.org
↑  Register for Cybersecurity Exam | Find an Examination Near You | (ISC)², www.isc2.org
↑  Exam Scoring FAQs | (ISC)², www.isc2.org
1 2  (ISC)² Exam Pricing | (ISC)², www.isc2.org
↑  Background Qualifications | (ISC)², www.isc2.org
↑  Conrad; Misenar; Feldman. 11th Hour CISSP. Syngress. ISBN 978-0-12-417142-8.
↑  Tipton; Henry. Official (ISC)² Guide to the CISSP CBK. Auerbach Publications. ISBN 0-8493-8231-9.
↑  "CISSP-Exam-Outline-121417--Final.ashx". (ISC)². נבדק ב-20 אפר' 2018. {{cite web}}:  (עזרה)
↑  Cybersecurity Certification Training | Exam Prep, www.isc2.org
1 2  AMFs Overview | What are AMFs | Pay AMFs, www.isc2.org
↑  CPE Portal Questions | (ISC)², www.isc2.org
↑  "Member Counts". (ISC)². נבדק ב-15 בינואר 2018. {{cite web}}:  (עזרה)